বিজেপির অন্দরেই ‘প্রতারণা’! বিস্ফোরক দাবি অভিজিৎ গঙ্গোপাধ্যায়ের

পূর্ব মেদিনীপুর: হলদিয়াতে (Haldia) শ্রমিক সংগঠনের সমাবেশে জেলার দুই সাংসদ অভিজিৎ গঙ্গোপাধ্যায় (Abhijit Gangopadhyay) ও সৌমেন্দু অধিকারীকে আমন্ত্রণ জানানো হলেও আমন্ত্রণ পাননি জেলার বিজেপি (BJP) বিধায়ক তাপসী মণ্ডল (Tapasi Mondal)। এই বিষয়টি থেকে বিজেপির অন্দরের কোন্দল আঁচ পাওয়া গেলেও অভিজিৎ গঙ্গোপাধ্যায়ের বক্তব্যে তা অনেকাংশে সাফ হয়ে গিয়েছে। সমাবেশের মঞ্চে দাঁড়িয়ে তিনি বলেন, “কেউ কেউ এখান থেকে ভাঙিয়ে অন্য সংগঠন করছেন।”

রবিবার হলদিয়ার বিবি ঘোষ অডিটোরিয়ামে ভারতীয় মজদুর সংঘের শ্রমিক সমাবেশ ছিল। এই সমাবেশের মঞ্চে বিজেপি সাংসদ অভিজিৎ গঙ্গোপাধ্যায় বলেন, “বিএমএসের ওপর যাঁরা নির্ভর করেন, তাঁদেরকে ভেঙে বিজেএমসি-তে নিয়ে যাওয়ার উদ্যোগ নেওয়া হয়েছে। আমাদেরই দলের দু-একজন নেতাস্তরের লোকের উদ্যোগে। সেটা করতে বারণ করেছি। আমি বলেছি, আপনারা এঁদের দ্বারা প্রতারিত হবেন না। এটা প্রতারণামূলক একটা সংগঠন।”

আরও পড়ুন: শুভেন্দু অধিকারী সহ সাসপেন্ড ৪ বিজেপি বিধায়ক

এই সমাবেশের আমন্ত্রণ তালিকায় বিজেপির জেলার দুই সাংসদ এবং তমলুকের প্রাক্তন সাংসদ দিব্যেন্দু অধিকারীর নাম থাকলেও আমন্ত্রিত ছিলেন না জেলার বিজেপি বিধায়ক তাপসী মণ্ডল। তিনি এই বিষয়ে কিছু না বললেও বিজেপি সাংসদকে পাল্টা দিয়েছেন। বিধায়ক বলেন, “যে কোনও শ্রমিকের স্বাধীনতা রয়েছে, যে কোনও ধরনের সংগঠন করার। আর এমপি মহাশয় হলদিয়া সম্পর্কে এখনও সব কিছু জানেন না। হলদিয়ার কী পরিবেশ, জানেন না। উনি নতুন এসেছেন, আস্তে আস্তে জানবেন। বিধায়ক হিসাবে আমি কখনও কোনও শ্রমিক সংগঠন করিনি।”